ערן ויץ
דיסקוגרפיה

1995 ניגן ועיבד את אלבומה הראשון של רונית שחר "שלום לתמימות".
2000 השתתף כגיטריסט בהקלטת אלבומה השני של רונית שחר "ספרי לי הכל".
2000–2002 שותף בעיבודים ובהפקת אלבומו של שלמה ארצי "צימאון", יחד עם טל שגב ויהודה עדר.
2002 הפיק 4 שירים לאלבומו השני של טל שגב "על הברכיים", בהם את שיר הנושא שהיה השיר המצליח ביותר של שגב. ערן שותף גם ללחן השיר.
2003 ניגן, הפיק ועיבד יחד עם חבריו ללהקת "היהלומים" – אורי תכלת, עידו אגמון ועודד שכטר, את אלבומם "היהלומים". האלבום יצא בחברת התקליטים "לייבלה".
2003 השתתף בהקלטת אלבום הסולו השלישי של חמי רודנר – "חמלה".
2003 הפיק מוזיקלית יחד עם טל שגב את האלבום של "המשולש" – שמעון גרשון, מלי לוי ושבי גרשון "להיות צלול".
2004 הצטרף ללהקתה של רונה קינן לסיבוב הופעות אקוסטיות לאחר צאת אלבומה הראשון "לנשום בספירה לאחור".
2004 חברי "היהלומים" הלחינו וביצעו את המוזיקה למופע "ורטיגו והיהלומים" של להקת המחול ורטיגו. המופע רץ בישראל ובעולם עד 2008. שיתוף הפעולה הפגיש בין ערן לזוגתו ואם ילדיו כרמי זיסאפל שרקדה בלהקת המחול באותה תקופה והשתתפה במופע.
2005 השתתף בהקלטת השיר "הריקוד המוזר של הלב" של רונה קינן וגידי גוב במסגרת התוכנית "מפגשיר" בערוץ המוזיקה 24.
2005 הצטרף ללהקתה של חוה אלברשטיין להקלטת אלבומה "קוקוס" לאחר שראתה אותו מנגן עם רונה קינן.
2006 הצטרף ללהקתה של נורית גלרון למופע שליווה את צאת האלבום "מה שהשמיים נותנים", ניגן עם גלרון עד 2010.
2007 הצטרף לסיבוב הופעות של חוה אלברשטיין. במקור תוכננו 10 הופעות, בפועל נמשך הסיבוב 10 שנים, ועדיין ממשיך. יחד עם ערן מנגנים אבי אגבבה ועובד אפרת, מפיק המופע.
2007 ניגן ושותף לעיבודים באלבומה השני של רונה קינן "עיניים זרות". ויץ גם שותף ללחן השיר "המעיין הזוהר".
2007 ניגן ושותף לעיבודים (עם מפיק האלבום קובי אוז) באלבום הסולו הרביעי של חמי רודנר – "מכונת השירים הגדולה".
2008 השתתף באלבום כפול של חוה אלברשטיין בהופעה חיה, שהוקלט באולם נגה ביפו.
2009 השתתף בהקלטת אלבומה השלישי של רונה קינן "שירים ליואל".
2009 ניגן, עיבד והפיק את אלבום הבכורה של "כרמי זיסאפל וערן ויץ", הפרויקט המשותף של ערן וזוגתו. ערן הלחין את מרבית שירי האלבום.
2009 הפיק עם "איפה הילד", לאחר שחזרו לפעול יחד, את השירים "מנסה" ו"מוזיקה אהבה".
2010 הלחין לאלבומה של נורית גלרון "ואז בא לנו" את השירים "צליל שביר" ו"טעם". "צליל שביר" אף זכה לביצוע מיוחד של גלרון עם גיל שוחט.
2010 השתתף בהקלטת האלבום של חוה אלברשטיין "ברוך הבא".
2010 הפיק עם רונה קינן גרסה לשיר של ישראל ברייט "בדרך הביתה" עבור סדרה תיעודית של האחים היימן הנושאת את אותו השם.
2011 השתתף בהקלטת האלבום של חוה אלברשטיין "ילדת טבע".
2011 השתתף בהקלטת האלבום של רונה קינן – "המראות ונחיתות", לצד יובל שפריר, יהוא ירון, עדי רנרט, אסף תלמודי ודוד פרץ.
2012 השתתף בהקלטת האלבום של חוה אלברשטיין "ואיך אצלך". ניגן ועיבד את שירי האלבום ואף הלחין 4 מתוכם: "במילים אחרות", "המראות", "זה לא חייב להיות מיד" ואת שיר הנושא של האלבום "ואיך אצלך". באלבום זה הקים במיוחד להקלטות את "תזמורת הלוויות של בית העמק איחוד", תזמורת מנדולינות של איש אחד.
2012–2013 הפיק את אלבומו של חמי רודנר "זמן אסיף". באלבום השתתפו גם מתן אפרת, ירמי קפלן, מאיה בלזיצמן, אביחי טוכמן וחן שנהר.
2012–2014 פרויקט משותף של כרמי זיספאל, שי צברי וערן ויץ – "טוב שהעולם גדול" שירי אבות ישורון. כרמי, שי וערן הלחינו יחד אלבום שלם משירי המשורר, שהוא גם דוד שני של כרמי מצד אמה. ערן הפיק את האלבום שהוקלט באוגוסט 2013 באולפני אייסקרים ברמת גן. השתתפו בו יובל שפריר, עדי רנרט ואיתמר דוארי. באלבום התארחו ברי סחרוף, רונה קינן, תמר קפלנסקי ואלי מגן ששר את שיר הנושא. האלבום יצא ב"נענע דיסק" כספר-דיסק.
2013–2015 ניגן, הפיק ועיבד יחד עם יובל שפריר את אלבומו של גידי גוב "אם היינו". ערן הלחין בו את השיר "אני אומר מילה" שביצעו גידי גוב ורונה קינן, שאף כתבה את מילותיו, והלחין יחד עם שאנן סטריט ויובל שפריר את "סוף העולם" למילותיו של נתן זך. את השיר "חיוכה המסוים" הלחין ערן יחד עם אשר ביטנסקי למילותיו של חיים גורי. השיר "אל תכעסי עלי" הוא לחן משותף של ערן ויובל שפריר למילותיה של עדית פאנק.
2016 הלחין את כל שירי האלבום של חוה אלברשטיין "בוא המורה", שותף לעיבוד והפקת האלבום עם עובד אפרת. באלבום השתתפו גם אבי אגבבה, יואב שדמה וימי ויסלר. האלבום זכה לשבחים רבים ובביקורות מחבקות.
2016 הפיק יחד עם יובל שפריר ערב חד פעמי של גידי גוב שנושא את שם האלבום שהפיקו יחד "אם היינו". במופע ביצע גוב את כל שירי האלבום לצד שירים מתקופות שונות שבוצעו לעיתים נדירות על הבמה.
2016 הפיק גרסה חדשה לשיר של נעמי שמר "אל בורות המים" עבור אלבום האוסף של רונה קינן. משתתף במופע של רונה קינן הנושא את אותו השם.
2016 ניגן, הלחין, הפיק ועיבד יחד עם חבריו ללהקת "ערפדי הראגטיים" – דידה פלד וימי ויסלר, את אלבומם "ערפדי הראגטיים".
2021 הוציא במשותף עם חמי רודנר את האלבום "חי שירים" המורכב מעיבודים אקוסטיים ומינימליסטיים ל-18 קלאסיקות ישראליות.